Xususiy korxonaga qarashli bitum eritish basseynida yong‘in kelib chiqqan. Bugun, 4 iyun kuni soat 04:12da poytaxtning Yashnobod tumanida yong‘in sodir bo‘ldi. Bu haqda FVV xabar qilmoqda. Qayd etilishicha, Parkent ko‘chasi 327-uyda joylashgan “Karvon Yo‘li” xususiy korxonasiga qarashli bitum eritish basseynida yong‘in kelib chiqqan. Yong‘in natijasida 600 kv.m maydonda eritma saqich (bitum) yongan. Yong‘in-qutqaruv jangovar bo‘linmalari manzilga soat 04:22da yetib borgan va ko‘rilgan tezkor choralar natijasida yong‘in soat 06:05da to‘liq bartaraf etilgan. Yong‘in joyiga 7 ta yong‘in-qutqaruv texnikasi jalb qilingan. Yong‘in sabablari va yong‘indan keltirilgan moddiy zarar miqdori aniqlanmoqda.    “Shu munosabat bilan, Toshkent shahar Favqulodda vaziyatlar boshqarmasi sizlardan yong‘in xavfsizligi qoidalariga hushyor bo‘lishingizni so‘rab qoladi”, - deyiladi xabarda.